Talle skote klap, maar gesin – en dapper honde – hou kopWarren en Sarah Lamont by hul dogters Jordan (13) en Kenzie (10), en hul hondjie Holly. (Foto: Verskaf) Die onbaatsugtige heldedade van ’n Benoni-gesin se honde het waarskynlik hul lewe gered toe twee gewapende rowers vroeg Sondagoggend by hul huis in Lakefield ingebreek het. Só het ’n emosionele Sarah Lamont (39) Vrydag aan Maroela Media gesê. Kei, ’n tweejarige Malinois-kruising wat die gesin twee jaar gelede by die Boksburg-dierebeskermingsvereniging (DBV) aangeneem het, veg tans om haar lewe by die Onderstepoort-dierekliniek in Pretoria nadat een van die rowers haar in die gesig geskiet het. ŉ Koeël deur Kei (2) se snoet het haar kakebeen verbrokkel. (Foto: Verskaf) Die gesin se vyf jaar oue Biewer-yorkshireterriër, Holly – wat maar 2 kg geweeg het – is tydens die voorval doodgeskiet. Lamont, haar man, Warren (39), twee dogters, Jordan (13) en Kenzie (10), en Warren se ma, Debby, was vas aan die slaap toe boewe op 3 Oktober by die huis ingebreek het. Die gesin woon in ’n afgebakende veiligheidswoonbuurt. “Die rowers het by die trappe opbeweeg, waar Jordan se kamer eerste geleë is. Hulle het oor haar bed gaan staan – onbewus dat Kei by haar op die bed slaap. “Kei het onmiddellik die gevaar besef en een van die rowers aangeval. Klein Holly, wat by ons in die bed geslaap het, het die rumoer gehoor, by haar hondetrappies afgehardloop en dieselfde rower wat Kei besig was om aan te val, bestorm.” Die rower het weggehardloop, maar skote na die honde gevuur terwyl hy met die trappe af gevlug het. ŉ Koeël deur Kei se snoet het haar kakebeen verbrokkel, maar sy het ondanks die geweldige pyn waarin sy moes verkeer het, dié rower agternagesit. Holly het helaas nie die twee rowerkoeëls wat haar getref het, oorleef nie. Rower brand los In dié stadium het ’n tweede man die egpaar se slaapkamer binnegestorm en blindelings losgebrand. Klein Holly (5) is deur ’n rower doodgeskiet. “Dit het gevoel asof alles so stadig gebeur. Ek onthou skaars die geluid van die skote, wel dat ek heeltyd gebid het ‘asseblief, Here, moenie dat hulle my man doodskiet nie’.” Warren het sy vuurwapen gegryp en een van die aanvallers doodgeskiet. Volgens Lamont is altesame 34 oor-en-weer-skote in hul slaapkamer afgevuur. “Dis ’n wonderwerk dat die koeëls ons nie getref het nie, die Here het werklik oor ons gewaak. Ons is ongelooflik dankbaar en voel so geseënd,” sê Lamont, wat plat op die bed bo-op haar klein Pomeranian-hondjie, Harper, gelê het om haar te beskerm. Lamont sê sy is egter oortuig hulle sou dalk nie so gelukkig gewees het nie indien hul dapper brakkies nie die ander rower aangeval en verjaag het nie. Jordan Lamont by die gesin se geliefde hond, Kei. Die foto is by die Stephanie Achievers Dog Academy geneem, waar Kei vir ’n jaar lank opleiding ontvang het. (Foto: Verskaf) “Ek sidder om te dink wat hulle aan my dogter sou doen indien Kei nie by haar was nie. En as twee rowers ons kamer binnegestorm en begin skiet het, twyfel ek of ons sou oorleef. “Jordan het gelukkig ook die wyse besluit geneem om in haar kamer weg te kruip en nie uit te hardloop nie, en Kenzie het by my skoonma in ’n onderste kamer geslaap – hulle het gelukkig ook in die kamer gebly tot die een rower weg en die ander een dood was. Kenzie het genadiglik deur die hele voorval geslaap. Ek is so verlig dat almal oukei is.” Die hele gesin het kort daarna in ’n badkamer gaan skuil terwyl hulle op hulp gewag het. Hulle het die lewelose Holly in die gang sien lê, maar Kei was nêrens te vind nie. “Ons was baie bekommerd oor Kei – ek het heeltyd gewonder waar sy kan wees. Bad Boyz-sekerheidsdiens was egter binne enkele minute met ’n hele taakspan op die toneel. Hulle het ook die polisie ontbied.” Lamont het ook met Vicky Finnemore, bestuurder en senior inspekteur van die DBV in Benoni, kontak gemaak, wat dadelik na die gesin se huis gejaag het. “Ek en Vicky het saam met die wonderlike span van Bad Boyz-sekerheid na Kei gaan soek en haar langs die pad gekry. “Sy gaan nooit by die hek uit nie, so ons weet dat sy beslis hulp gaan soek het. Beeldmateriaal van ons sekerheidskameras het dit ook bevestig. Sy kon nie eens blaf nie weens die besering aan haar mond.” Kei is kort daarna na ’n veearts in Kempton Park geneem, waar sy etlike dae lank behandel is. Altesame 34 skote is oor-en-weer in die Lamont-egpaar se slaapkamer afgevuur. (Foto: Verskaf) Sy is Dinsdag deur dié veearts ontslaan en ontvang sedert Woensdag spesialisbehandeling by Onderstepoort, waar sy binnekort ’n operasie sal ondergaan. “X-strale het gewys dat die koeël die kant van haar snoet binnegedring en haar kiestande verbrokkel het. Haar tong is ook erg beskadig en haar kakebeen gebreek. Sy sal ’n plaat en kakebeenrekonstruksie moet ontvang.” Erge trauma Volgens Lamont is Kei ook erg getraumatiseerd, en sal sy daarvoor ook behandeling ontvang. Die gesin het reeds berading ondergaan. “Ek dink wat met ons honde gebeur het, is meer traumaties as die voorval self. Ons is so lief vir ons diere.” Kei is hartlik deur die span by die Onderstepoort-dierekliniek in Pretoria ontvang. (Foto: Verskaf) Lamont vertel dat sy Holly presies vyf jaar gelede vir haar verjaardag op 7 Oktober gekry het. Kei is al twee jaar ’n onmisbare deel van die gesin se lewe. “Ons het werklik die mees saggeaarde, liefdevolle honde. Dat hulle, so klein soos hulle is, bereid was om in ’n oomblik van nood hul eie lewe vir die beskerming van hul gesinne te gee, is ongelooflik. “Hulle is die ware helde in hierdie verhaal. Ek is ook dankbaar vir my wonderlike man wat ons beskerm het, hy is net so ’n groot held,” sê Lamont. Die tweede rower is in dié stadium nog op vrye voet, en die saak word tans deur die polisie ondersoek.